《题彭宜远所藏罗稚川山水楼阁图》
元代·刘诜

平沙苍苍鸟未归，烟村四合高复低。渔翁两两青蓑衣，卖鱼直上长杨堤。

千峰万峰何崔嵬，朽枝瞰水忽倒垂。倦驴向桥欲渡疑，后有羸仆势若追。

却疑诗人独寻诗，舍鞍先济何所之。飞楼缥缈山之西，中有美人长须眉。

凭阑相对知为谁？岂非海上乔与期。宫中琪树秋离离，仿佛疑有香风吹。

吾闻蓬莱有此地，流水落花隔人世。便当剩买青芒鞋，小向是间住千岁。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。